กสิกรไทยฟาดกำไร5,085ล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ดีเกินคาดศก.โตสินเชื่อพุ่งแตะล้านล้าน ทหารไทย-CIMBTแข็งแกร่ง
โพสต์ทูเดย์ — ธนาคารกสิกรไทยโกยกำไรร่วม 5,085 ล้าน ไตรมาส 3 โตกว่าไตรมาส 2ช่วงเดียวกันปีก่อนตอกย้ำเศรษฐกิจดีจริง เงินให้สินเชื่อพุ่งแตะ 1 ล้านล้าน
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย (KBANK) เปิดเผยว่า ธนาคารและบริษัทย่อยมีกำไรสุทธิในไตรมาส 3 ปี 2553 จำนวน 5,085 ล้านบาท กำไรสุทธิต่อหุ้น 2.12 บาท เพิ่มขึ้นจากไตรมาสก่อน 6.76% และเติบโตกว่าช่วงเดียวกันของปีก่อนถึง 36.70%
ไตรมาส 3 นี้เครือธนาคารกสิกรไทยมีรายได้ดอกเบี้ยและเงินปันผลสุทธิเพิ่มขึ้น 3.17% โดยอัตราผลตอบแทนสินทรัพย์ที่ก่อให้เกิดรายได้สุทธิ (NIM) อยู่ที่ระดับ 3.87% ซึ่งเป็นไปตามทิศทางของอัตราดอกเบี้ยที่ปรับตัวสูงขึ้น 
สำหรับงวด 9 เดือนมีกำไรสุทธิ 14,212 หมื่นล้านบาท มีกำไรสุทธิต่อหุ้น 5.94 บาท เพิ่มขึ้นประมาณ 26.62% จากงวดเดียวกันของปีก่อนที่มีกำไรสุทธิ 11,224 ล้านบาท
ณ วันที่ 30 ก.ย. 2553 มีสินทรัพย์รวม 1,458,942 ล้านบาท โดยส่วนใหญ่เป็นเงินให้สินเชื่อจำนวน 1,003,963 ล้านบาท เพิ่มขึ้นจากไตรมาสก่อน 25,397 ล้านบาท หรือ 2.60% หากเทียบกับสิ้นปี 2552 มีสินทรัพย์รวมเพิ่มขึ้น 100,410 ล้านบาท หรือ 7.39% และเงินให้สินเชื่อเพิ่มขึ้น 60,585 ล้านบาท หรือ 6.42% ทั้งนี้เงินให้สินเชื่อด้อยคุณภาพต่อเงินให้สินเชื่อ (NPL Gross) สำหรับไตรมาสนี้อยู่ที่ระดับ 3.18% ซึ่งเป็นระดับที่ใกล้เคียงกับไตรมาสก่อน
ทั้งนี้ กำไรไตรมาส 3 ที่กสิกรไทยทำได้ถือว่าสูงกว่าที่นักวิเคราะห์คาดการณ์ไว้ เช่น บล.ดีบีเอส วิคเคอร์ส (ประเทศไทย) คาดว่าจะมีกำไรสุทธิ 4,800 ล้านบาท
ด้านธนาคารทหารไทย (TMB) มีกำไรสุทธิ 777.11 ล้านบาท หรือหุ้นละ 0.02 บาท ในไตรมาส 3 เพิ่มขึ้น 47.69% จากช่วงเดียวกันปีก่อนกำไรสุทธิ 526.17 ล้านบาท และรวม 9 เดือนแรกปีนี้กำไรสุทธิ 2,370 ล้านบาท หรือเท่ากับ 0.06 บาทต่อหุ้น เติบโต 74%
ธนาคารซีไอเอ็มบี ไทย (CIMBT) มีกำไรสุทธิ 179.61 ล้านบาท กำไร หุ้นละ 0.01 บาท ในไตรมาส 3 ปีนี้ ลดลงประมาณ 61% จากช่วงเดียวกันปีก่อน ขณะที่ 9 เดือนแรกปีนี้กำไรสุทธิถึง 893.60 ล้านบาท คิดเป็นกำไรหุ้นละ 0.07 บาท พลิกจากขาดทุนสุทธิ 40.60 ล้านบาท 
นายสุภัค ศิวะรักษ์ กรรมการผู้จัดการใหญ่ และประธานเจ้าหน้าที่ บริหาร CIMBT กล่าวว่า ผลประกอบการไตรมาส 3 ที่แข็งแกร่งสะท้อนทั้งภาวะเศรษฐกิจที่ดีขึ้นและความพยายามของธนาคารที่ได้ปรับโครงสร้างองค์กรและระบบภายในเพื่อเพิ่มประสิทธิภาพ
ในงวด 9 เดือนธนาคารมีรายได้รวมจำนวน 5,240 ล้านบาทลดลง 99 ล้านบาท หรือ 1.8% จากงวดเดียวกันปีก่อน เป็นเพราะรายได้ที่มิใช่ดอกเบี้ยลดลง 207 ล้านบาท หรือ 12% เนื่องจากกำไรจากเงินลงทุนลดลง 
อย่างไรก็ตาม ธนาคารมีรายได้ดอกเบี้ยและเงินปันผลสุทธิเพิ่มขึ้น 108.3 ล้านบาท จาก 3,600 ล้านบาท เป็น 3,700 ล้านบาทและกำไรจากตราสารอนุพันธ์เพื่อค้าเพิ่มขึ้น รวมทั้งกำไรจากการขายอาคารสำนักงานใหญ่ ที่สาทร การขายบริษัทหลักทรัพย์ จัดการกองทุน บีที และขายหุ้นบริษัท เวิลด์คลาส เรนท์ อะ คาร์